༅༅།།རྣམ་པ་ཚོ་ཚང་མར་འཚམས་འདྲི་ཞུ་བ་དང་སྦྲགས།ད་རེས་ཀྱི་བརྗོད་གཞི་དེ་ཡིག་སྒྱུར་ཁྲོད་ཀྱི་དཀའ་གནད་འགའ་ཞིག་གླེང་བ་ཟེར་བ་དེ་རེད།དེའི་ཐད་ལ་རྩ་བའི་ཆར་བཤད་དགོས་པ་མང་པོ་ཡོད་རེད་དེ་གཙོ་བོ་ང་རང་གི་མྱོང་ཚོར་འདྲ་བོ་ཞིག་ཞུས་ན།རྗེས་སུ་རྣམ་པ་ཚོ་ལོ་ཙཱའི་ལམ་ཁ་ལ་ཕེབས་ན་ཕན་ཐོགས་ཡོང་གི་རེད་དྲན་བྱུང་།ངས་ད་ལྟ་བར་ཡིག་སྒྱུར་བྱས་པའི་དེབ་བཅུ་གསུམ་བཅུ་བཞི་ཞིག་ཡོད་རེད།དེ་ཚོ་དབྱིན་ཇི་ནས་བོད་ཡིག་ལ་བསྒྱུར་བཞག་པ་རེད།ངས་ཐོག་མར་བསྒྱུར་བའི་ཡིག་ཆ་དེ་སྟེས་དབང་གིས་བསྒྱུར་བཞག་པ་རེད་མ་གཏོགས་ཡིག་སྒྱུར་བ་ཞིག་བྱེད་བསམ་པའི་དམིགས་ཡུལ་ང་ལ་མེད།ང་དབྱིན་ཇིའི་སྐད་ཡིག་ཡག་པོ་དེ་འདྲ་ཡང་མ་རེད།གང་ཡིན་ཟེར་ན་ང་དབྱིན་ཇིའི་སྐད་ཡིག་ལ་སློབ་སྦྱོང་ཚད་དང་ལྡན་པ་དང་བརྒྱུད་རིམ་ཚང་བ་ཞིག་བྱེད་མྱོང་མེད།